KIRJALLINEN KYSYMYS E-3296/02 esittäjä(t): Dominique Vlasto (PPE-DE) komissiolle. Varaosien myynti Euroopan unionin kellosepille.



Virallinen lehti nro 268 E , 07/11/2003 s. 0027 - 0028



KIRJALLINEN KYSYMYS E-3296/02 esittäjä(t): Dominique Vlasto (PPE-DE) komissiolle (21. marraskuuta 2002) Aihe: Varaosien myynti Euroopan unionin kellosepille Komissio on jo aikaisemmin kiinnittänyt huomiota, että kellosepillä on yhä enemmän vaikeuksia saada tarvittavia varaosia joidenkin merkkirannekellojen korjaamiseksi. Tämä koskee etenkin sveitsiläisten valmistajien myymiä rannekelloja, koska valmistajat rajoittavat varaosien myyntiä EU:n yksityisille kellosepille. Tämä vahvoihin tuotemerkkeihin perustuva jakelupolitiikka on levinnyt laajasti ja suurin osa kelloteollisuudesta soveltaa sitä. Ne rannekellojen valmistajat, jotka eivät enää toimita varaosia kellosepille, ovat perustaneet omia korjauskeskuksiaan ja saaneet siten yksityisoikeuden kyseiseen toimintaan, joten ne estävät näin kuluttajaa valitsemasta vapaasti korjaajaansa. 1. Kun valmistajalla ei ole yli 30 prosentin markkinaosuutta, komissio katsoo, että kilpailua ei rajoiteta. Mikä on komission kanta, jos kaikki tuottajat, joista kenelläkään ei ole yli 30 prosentin markkinaosuutta, harjoittavat samanlaista varaosien toimitusten rajoittamista? Miten kyseisessä tapauksessa voidaan kompensoida kilpailulle aiheutetut kielteiset seuraukset? 2. Komissio on ehdottanut autojen jälleenmyyntialaa varten uusia säännöksiä. Miksi se ei voisi ehdottaa uusia säännöksiä kelloteollisuuden jakelua varten, jotta tuhansien itsenäisten kelloseppien olisi mahdollista harjoittaa ammattiaan? 3. Voiko komissio ilmoittaa, voidaanko pyrkiä pikaisiin toimiin ratkaisun löytämiseksi kyseisessä sveitsiläisten valmistajien rannekelloja koskevassa tapauksessa? Mario Montin komission puolesta antama vastaus (9. tammikuuta 2003) EY:n perustamissopimuksen 81 artiklan 1 kohtaan sisältyvää kilpailua rajoittavien sopimusten kieltoa sovelletaan myös kilpailua rajoittaviin vertikaalisiin sopimuksiin, jos valmistajalla on alle 30 prosentin osuus merkityksellisistä markkinoista ja jos sopimukset vaikuttavat tuntuvasti jäsenvaltioiden väliseen kauppaan. Koska komissio katsoo, että EY:n perustamissopimuksen 81 artiklan 1 kohdassa kiellettyjen vertikaalisten sopimusten vaikutukset ovat enemmänkin myönteisiä kuin kielteisiä, se on antanut EY:n perustamissopimuksen 81 artiklan 3 kohdan soveltamisesta tiettyihin vertikaalisten sopimusten ja yhdenmukaistettujen menettelytapojen ryhmiin 22 päivänä joulukuuta 1999 komission asetuksen (EY) N:o 2790/1999(1) eli ryhmäpoikkeusasetuksen. Siinä myönnetään tietyille vertikaalisille sopimuksille poikkeus 81 artiklan 1 kohdan soveltamisesta, jos toimittaja tai ostaja hallitsee alle 30 prosentin osuutta merkityksellisistä markkinoista. Komissio voi erityistapauksissa peruuttaa ryhmäpoikkeusasetuksen mukaisen edun, jos se katsoo, että merkityksellisille markkinoille pääsyä tai markkinoiden sisäistä kilpailua rajoittavat kumulatiiviset vaikutukset, jotka aiheutuvat kilpailevien toimittajien samankaltaisten vertikaalisten rajoitusten rinnakkaisista verkostoista. Lisäksi komissio voi määrätä asetuksella, että ryhmäpoikkeusasetusta ei sovelleta kaikkiin markkinoita koskevia rajoituksia sisältäviin vertikaalisiin sopimuksiin, jos samankaltaisten vertikaalisten rajoitusten rinnakkaisverkostot käsittävät yli 50 prosenttia merkityksellisistä markkinoista. Komissio tähdentää, että se voi ja aikoo EY:n perustamissopimuksen 81 ja 82 artiklan nojalla puuttua myös kelloalan kilpailunrajoituksiin, jos ne vaikuttavat tuntuvasti jäsenvaltioiden väliseen kauppaan. Komissio katsoo, että kelloteollisuuden erityispiirteet eivät anna aihetta antaa kelloalaa koskevaa erityistä ryhmäpoikkeusasetusta. Erityisesti komissio katsoo, että moottoriajoneuvojen korjaus- ja varaosapalveluja koskevia ympäristö- ja turvallisuussäännöksiä ei voida suoraan soveltaa kelloalaan. Komissio on täysin tietoinen Sveitsin kelloteollisuudessa esiintyvästä menettelystä. Se onkin ryhtynyt tutkimaan, rikkovatko etenkin EU:n ulkopuolella toimivat kellonvalmistajat yhteisön kilpailusääntöjä ja siten myös EY:n perustamissopimuksen 82 artiklaa, jos ne kieltäytyvät toimittamasta varaosia yksityisille kellonvalmistajille. (1) EYVL L 336, 29.12.1999.